Ďuriš Nicholsonová, Lucia, podpredsedníčka NR SR (2017-12-06):
Ďakujem pekne. Kolegyne, kolegovia, ja už som ani nedúfala, musím povedať, že sa dostanem na rad. Najprv by som chcela len taký malý odkaz pánovi ministrovi vnútra, ktorý sa tu rozrečnil o tom, že by som mala kandidovať na primátorku Bratislavy. Dokonca povedal, že on proti tomu nič nemá, on to podporuje, tak by som ho chcela poprosiť, že ako nemala som to v úmysle, ale už keď o tom hovorí minister vnútra, tak možno zvážim. Len vás chcem poprosiť, aby ste mi nevyjadrovali podporu, pán Kaliňák, lebo po vzore pána Ftáčnika to môže byť toxické. Takto nejako, kolegyne, kolegovia, vyzerá heknutá schôdza Národnej rady Slovenskej republiky. Hekli nám to hekeri Robert Fico a Robert Kaliňák, okej, je to, je to ich šikovnosť a je to Dankova novela rokovacieho poriadku, ktorá im takéto niečo umožnila, aby sa prepracovali po veľmi dlhom čase teda do titulkov v novinách, na serveroch a v televíznych novinách. A vieme všetci, že prečo robia. Je to taký chabý pokus nahrabať si nejaké percentá k tým klesajúcim preferenciám, ale podľa mňa zabudli na jednu vec, že to meno Kaliňák sa už nedá ničím očistiť, ani tými blábolmi, ani tými kýblami špiny, ktoré tu vyliali na nás všetkých, alebo teda na niektorých opozičných vyvolencov, a hlavne zabudli na to, že ľudia tam vonku naozaj nežerú seno, a preto si myslím, že im to nebude nič platné. Chcem hovoriť teraz o niečom pozitívnejšom aspoň na chvíľu, chcem hovoriť o krajinách, ktoré povedzme sa nachádzajú aj v jadre Európskej únie, a my do toho jadra, teda aspoň podľa pána predsedu vlády Fica, chceme patriť, a to sú také krajiny, v ktorých rezorty vedú ministri, ktorí odstupujú pri úplne tých najmenších podozreniach. Oni nečakajú častokrát ani na to, kým ich odvolá predseda vlády, ministerský šéf, nečakajú na to, kým ich stranícky šéf odvolá, a už vôbec nie, nečakajú na to, kým budú čeliť niekoľkokrát opakovanému odvolávaniu, aj keď neúspešnému, v plénach a odstupujú preto podľa mňa, aby si zachovali aspoň zvyšky proste nejakej cti a aby mohli žiť slobodne vo svojich domovinách, vo svojich slobodných krajinách. Ja som si tu vypísala zopár príkladov. Napríklad britský minister Michael Fallon sa vzdal funkcie pre obvinenia zo sexuálneho obťažovania, malo k tomu dôjsť v roku 2012, kedy položil ruku na koleno novinárke, odstúpil z tejto funkcie, aj keď teda povedal, že všetky tie podozrenia zo sexuálneho obťažovania sú bludy. Premiérka Theresa Mayová to veľmi ocenila, s akou zodpovednosťou pristupuje tento minister obrany k svojej úlohe vo vláde, a on sám v rezignačnom liste napísal: „Mnohé z obvinení sú falošné, ale priznávam, že som v minulosti porušil vysoké štandardy vyžadované od ozbrojených síl, ktoré mám tú česť reprezentovať, a preto odstupujem z funkcie.“ V Rumunsku odstúpil minister vnútra, vzdal sa funkcie za nevydarenú záchrannú operáciu. Vyvodil zodpovednosť sám voči sebe preto, lebo išlo o zdĺhavú záchrannú operáciu po havárii malého lietadla s medikmi smerujúcimi do nemocnice vyzdvihnúť orgány určené na transplantáciu, a práve kvôli tomu, že im to príliš dlho trvalo, tak havária si vyžiadala dve obete. Samozrejme, podľa niektorých znalcov to počasie v tej chvíli bolo tak veľmi zlé, že on nemal šancu to nejakým spôsobom ovplyvniť, napriek tomu sa vzdal funkcie. Nemecký minister poľnohospodárstva a bývalý minister vnútra odstúpil z funkcie, a to kvôli tomu, že dal dôverný tip sociálnym demokratom SPD, že polícia vyšetruje jedného z ich poslancov, Sebastiana Edathyho. Holandský minister spravodlivosti Art van der Steur odstúpil z funkcie a odstúpil z funkcie v roku 2017 preto, lebo v roku 2001 došlo k odškodneniu usvedčeného pašeráka drog, a on bol už tretím členom Rutteho vlády, ktorý odstúpil pre tento škandál s niekoľkoročným odstupom. No a tu by som práve nadviazala a s tým, čo tu dnes už aj odznelo s kauzou Kovošrot, lebo, tak viete, nám vyčítajú Sulíka a OLO, my veľmi dobre vieme, ako to bolo, za nás to povedala Anka Zemanová, pretože Richard Sulík veľmi otvorene s nami komunikoval o tejto kauze, v úvodzovkách, a sám spísal proste tie dôvody, ktoré tu recitovala pani poslankyňa Zemanová, ja ich nebudem opakovať, len chcem povedať, že bavme sa o tom Kovošrote, pretože vidíte, že v niektorých iných krajinách dnes, v roku 2017, odstupujú kvôli tomu ministri. Teda chcem pripomenúť, že Kovošrot s menom Roberta Kaliňáka sa ako prvý spája podozrivý konkurz, ktorý na seba sám vyhlásil zadlžený Kovošrot. Konkurzný správca vtedy síce vyhlásil verejnú súťaž, ale prvé kolo rovno zrušil, tam sa prihlásil záujemca, ktorý ponúkol Kovošrotu 51 mil. korún, a v ďalšom kole predal Kovošrot za 25 mil. korún firme Krup, ktorej konateľom a vtedajším vlastníkom bol Kaliňák, pritom iný uchádzač núkal 30 mil. korún. A z čoho to obviňujú Sulíka? Že obral Bratislavu o 20 mil. korún? Veď to je smiešne. Druhá je kauza Hedviga, po nej mal podľa mňa slušný minister vnútra okamžite odstúpiť z funkcie po tom, ako spolitizoval spolu s Robertom Ficom tento prípad, a ja pevne verím, že Hedviga Malinová sa dočká spravodlivosti cez maďarské súdy. Výbušnina v Írsku. Tak na jednej strane vy vyčítate poslancovi Rajtárovi, že hodil cez palubu svojho asistenta, a na druhej strane minister vnútra, ktorý bol zodpovedný za celú túto operáciu, hodil cez palubu policajta, ktorý podľa neho spanikáril. On urobil, ak obviňujete poslanca Rajtára z toho, že hádže cez palubu svojho asistenta, tak potom sa pozrime na to, čo robí minister vnútra, ktorý to celé hodil na nejakého policajta, ktorý vraj spanikáril a kvôli tomu sa do obrovských opletačiek dostal Slovák, ktorý dlhodobo žil v Dubline. Streľba na študentov. Veľký šok zažila posádka auta so študentmi, ktorých 24. júna 2013 zastavili na diaľnici D2 policajné výstrely. Hliadka chcela skontrolovať posádku počas pátracej akcie po dvojnásobnom vrahovi Milanovi Ďurišovi, auto mu totiž v minulosti patrilo, ale neskôr ho našli s prestrelenou hlavou v dunajskom ramene. To znamená, že oni zastavovali študentov, ktorí išli vraj v podozrivom aute dávno po tom, ako mali spárovať auto s už zavraždeným Milanom Ďurišom. Kauza Bejby. O tom sa tu veľa hovorilo, to považujem za úplne neprípustné, hovoril o tom Ľubo Galko. Kauza tunelovanie Vojenskej spravodajskej služby. V roku 2013 zverejnil denník SME informáciu o tunelovaní majetku VSS počas prvej Ficovej vlády. Podľa bývalého funkcionára služby Vladimíra Suchodolinského spreneverili vojenský tajný majetok za niekoľko miliónov eur. Do kauzy bol vtedy zapletený aj Kaliňákov človek Ľubomír Skuhra. Jeho partnerka Dušana Višňovská je riaditeľkou Kaliňákovej kancelárie na ministerstve vnútra. Polícia aj viedla trestné stíhanie pre porušovanie povinnosti pri správe cudzieho majetku, neskôr ho však zastavila. A to je ten dôvod, prečo sa tu dnes stretávame, po ixtýkrát sa snažíme odvolať Kaliňáka. Keby mal nejakú zvyšnú česť, tak by odstúpil a nechal by, aby sa dovyšetrili všetky tieto prípady, o ktorých hovoríme. Kauza Plachtince. Kauza Horné Plachtince sa prevalila po tom, ako regionálna obstarávacia agentúra vysúťažila pre štát reklamné služby za 130 mil. eur. Ministerstvo vnútra využilo služby tejto agentúry pri nákupe právnikov aj audítorov. Kauza DPH Chovanec a spol. Organizovaná skupina z východného Slovenska pripravila štát za prvej Ficovej vlády cez nadmerné odpočty dépeháčky približne o 75 mil. eur. Hlavný aktér daňových podvodov Milan Chovanec vypovedal, že podozrivé obchody s investičným zlatom či parketami kryli aj pracovníci daňových úradov, policajti či sudcovia, ale aj politici a spomenul konkrétne Roberta Kaliňáka a Jána Počiatka. Polícia tento prípad vyšetruje už 9 rokov, doteraz obvinila 61 ľudí a ten posun je taký, že na základe výpovede Chovanca, ktorého spochybňuje aj Kaliňák, aj Počiatek, všetci ste ho spochybnili, na základe jeho výpovede bolo obvinených ďalších 12 ľudí v tejto kauze, tak asi niečo na tom bude, čo hovoril Chovanec. Viem o tom trochu viac kvôli tomu, že, samozrejme, bývalého vyšetrovateľa, je to dnes jedna teda z osôb, na ktoré sa naozaj môžem spoľahnúť, Dr. Pavol Milan, môj poradca, on to vyšetroval, hodili ste ho cez palubu v momente, keď práve vyplávalo meno Roberta Kaliňáka, a dnes sa ukazuje, že celý ten jeho postup bol správny, akurát tá kauza po jeho odchode, čo už je 3 roky, ticho spí a všetci sa tvária, že je všetko v poriadku. Vyšetrovanie napreduje slimačím tempom, ak vôbec, a koniec je v nedohľadne. Takto to Kaliňákovi najviac vyhovuje, hlavne, že umlčali Chovanca, ktorý hnije v base. Kauza Bašternák. K tomu sa nebudem vyjadrovať, tam všetko odznelo. Kauza Jozef Drak. Jozef Drak tvrdí, že mu sám minister v konšpiračnom byte odovzdal rozhodnutie o prijatí do Policajného zboru, čo Kaliňák niekoľkokrát a opätovne aj pred plénom Národnej rady Slovenskej republiky spochybnil. Dnes už ale vieme, že máme k dispozícii verdikt Najvyššieho súdu, ktorý jednoznačne skonštatoval, že Drak patril oficiálne k Policajnému zboru. Drak okrem iného tvrdil aj to, že nosil peniaze Karolovi Mellovi do Maďarska na základe príkazu svojich nadriadených, teda polícia platila osobu, po ktorej pátrala pre obvinenia zo závažných zločinov, a peniaze jej dokonca nosil aj do zahraničia. A viete, že Karol Mello dodnes žije svojím pokojným životom na Belize. Ja sa pýtam, že kde inde v civilizovanom svete je ešte toto možné. To, keď už za nie iné, za kauzu Drak mal Kaliňák dávno, dávno odstúpiť sám. Kauza Kočner. Vy sa mám teraz snažíte ako keby ako pripísať k nám Kočnera. Prosím vás, Kočner je postavička, ktorá sa tu motá strašne dlho, a keď sa niekde motá, tak sú to vaše večierky a vaše párty všelijaké. A ja sa pýtam, že kde by dnes bol Kočner, nebyť opozície a nebyť novinárov, pretože až dnes sa stalo, že Kočner je zrazu obvinený pre zločin neodvedenia dane a poistného. Kauza Gorila. Toto už zrejme ani netreba komentovať po tom, čo odišiel šéf tímu Gajdoš, rozvírila sa hladina, tá sa zavrela, všetci dnes vieme, že to, čo bolo zverejnené v knihe Toma Nicholsona, aj to, čo bolo na internete, sa zakladá na pravde. Neviem, čo sa stalo naozaj s vyšetrovaním, nedá sa dokázať, nedá sa dokázať, nedá sa dokázať. Ak sa nedá dokázať, tak nech odstúpi ten, kto to vedie celé a kto je za to politicky zodpovedný. A ten, kto je za to politicky zodpovedný, je minister Kaliňák, to je úplne jednoznačné. Kauza KÚFS (Kriminálny úrad finančnej správy), to je moja srdcovka, tam, viete, že unikol materiál, kde bol rozpracovaný Remeta z firmy Dúha pri stavbe tunela Višňové. Akurát sa ukázalo, že bol teda podozrivý z daňových podvodov, tie ale nešli na NAKA z KÚFS-u, ale ku mne sa dostala informácia, že mali slúžiť práve na vydieranie podnikateľa Remetu, ako aj ďalších podnikateľov. Viete, čo sa stalo, keď som podala trestné oznámenie? Polícia vypočula nie mňa, nie mňa, ktorá som podala trestné oznámenie, ale vypočula podozrivých ako svedkov. A podozrivý, čo bol Makó z KÚFS-u a Remeta, samozrejme, povedali, že sa to vôbec nezakladá na pravde, veď prečo by s tým súhlasili, s tými obvineniami, a prípad sa uzavrel. Prípad sa ani neotvoril a už sa uzavrel. A, samozrejme, tu vyvstáva úplne vážne podozrenie, že buď ja a môj poradca sme odpočúvaní, alebo dokonca sledovaní, pretože v ich výpovediach odzneli také veci, ktoré nemali ako inak zistiť. Kriminálna informácia o predsedovi parlamentu Dankovi. Viete, že unikla utajená kriminálna informácia o tom, že predseda parlamentu mal byť účastný na trestnej činnosti korupcie, ja sa teraz nejdem vyjadrovať k tomu, či pán Danko bol, alebo nebol, to je na orgánoch činných v trestnom konaní, ja som podala trestné oznámenie, podstúpila som tú kriminálnu informáciu. Z ministerstva vnútra došla jednoznačná odpoveď, že ide o pravý dokument. Ak ale ide o pravý dokument, tak to bol tajný materiál a nemal prečo uniknúť. A za to, že unikol z prostredia polície, je plne politicky zodpovedný aj po právnej stránke minister vnútra, pretože podľa zákona 215/2004 o ochrane utajovaných skutočností na účely tohto zákona je vedúcim a podľa § 8 je povinný zabezpečiť ochranu utajovaných skutočností, v čom úplne zjavným spôsobom zlyhal. Všetky tieto kauzy, o ktorých som hovorila, svedčia o obrovských problémoch vo vedení ministerstva vnútra, o spolitizovaní a zneužívaní polície na politické ciele, jej neochoty a nekompetentnosti vysporiadať sa so spoločensky najzávažnejšími kauzami a v mnohých prípadoch sa tak deje len na základe tlaku opozície, médií a verejnosti. A za toto všetko jednoznačne nesie zodpovednosť minister vnútra Robert Kaliňák. Mňa len napadá taká vec, že vieme aj my, že tie počty nepustia, to, čo teraz prednedávnom rozvírilo hladiny koalície a zdalo sa, že by to mohlo viesť k niečomu sľubnému, tak, samozrejme, to sa nestane, tak s nami dnes nikto túto hru hrať nebude. Robert Fico jednoznačne ukázal, že sa Kaliňáka nezbaví napriek tomu, že mu kradne jeho vlastnú politickú budúcnosť, aj politickú budúcnosť vás všetkých v SMER-e, pretože tie klesajúce preferencie, myslím, podľa AKO, alebo to bol FOCUS, to bolo 24 %, vy podľa mňa veľmi dobre viete, že tá realita je ešte oveľa horšia a že skutočne dnes tie percentá vašich preferencií tvoria vaši členovia krát 4, rodinní príslušníci a plus všetci, ktorí sú priamo závislí na tom korumpovaní, ktoré sa tu deje či už z eurofondov, či sú to už starostovia alebo primátori, alebo iní takto vám blízki ľudia, to už naozaj nie sú hlasy z nejakej, z nejakej teda čistej verejnosti. A ja si myslím, že vy tak cítite, že jedného dňa sa to tu proste skončí, najneskôr to bude v roku 2020. A chcem sa opýtať, to by som sa pána ministra chcela opýtať, že čo potom, že ako tu on bude žiť, ako on bude zrazu bez tej limuzíny chodiť po chodníkoch bez tých ochrankárov s tou rodinou? On pôjde akože večer s deťmi na zmrzlinu len tak? Ako bezúhonný občan? Viete, čo vám poviem, že ja by som s vami nemenila za nič, za nič na svete, pán minister, lebo bez ohľadu nato, či my vás odvoláme, neodvoláme, či skončíte v tom väzení, ako vám tu niektorí sľubujú, alebo neskončíte, ja si myslím, že vy už sám ste teda väzňom vo svojej vlastnej krajine, lebo vy ste stratili podľa mňa to úplne najcennejšie, a to je byť slobodným vo vlastnej krajine. Vy nebudete môcť žiť normálny život, pretože každýkrát, čo vyjdete na tú ulicu, budete riskovať, že vám hodí niekto dlažobnú kocku do hlavy alebo vás opľuje, alebo vás verbálne napadne. Pretože tí ľudia tam vonku naozaj nežerú seno, oni to všetko vnímajú. A tieto vaše etudy, ktoré ste tu dnes predvádzali, si myslím, že vám naozaj nikto, nikto nezhltol. A toto vám, toto vám skutočne, toto vám skutočne nezávidím. Viete, ja si vás pamätám, pán minister, keď ste vstupovali do politiky, a pamätám si vás, že vás vtedy úplne žrali doslova, pozitívne vás žrali novinári a ľudia vám fandili, lebo ste boli ako keby akože niečo čisté, niečo mladé, niečo vzdelané. Dámy odpadávali, pretože mali ste proste ten šarm, a musím povedať, že je veľmi smutné dnes, bez toho, aby som mala červené oči od nenávisti, je to len smutné, tak ľudsky je to smutné, aký dlhý a aký smutný kus cesty je za vami a v akej pozícii ste sa vy dnes ocitli. Fakt väzňom vo svojej vlastnej krajine. Nech už sa toto tu skončí akýmkoľvek spôsobom. Ďakujem. (Potlesk.)